**Ministru kabineta rīkojuma projekta “****Par rīcības plānu pasākumiem dzīvojamā fonda tehniskā stāvokļa pilnveidošanai ekspluatācijas laikā” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1 punktu anotācijas kopsavilkumu neaizpilda. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta rīkojuma projekts (turpmāk – projekts) izstrādāts, pamatojoties uz Ministru prezidenta 2020.gada 14.janvāra rezolūciju Nr. 7.8.5./2020-DOC-85-77 un Ministru kabineta 2020. gada 31. marta sēdes protokollēmuma (prot.Nr.20 2.§) 2.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru prezidenta 2020.gada 14.janvāra rezolūciju Nr. 7.8.5./2020-DOC-85-77[[1]](#footnote-1)(turpmāk – Ministru prezidenta rezolūcija), Ekonomikas ministrijai uzdots veikt problēmu un to cēloņu izpēti un sniegt priekšlikumus to novēršanai ar mērķi rast risinājumus droša dzīvojamā fonda nodrošināšanai.  Lai nodrošinātu Ministru prezidenta rezolūcijā dotā uzdevuma izpildi, Ekonomikas ministrija izveidoja darba grupu[[2]](#footnote-2), kurā tika ietverti pārstāvji no Ekonomikas ministrijas, Finanšu ministrijas, Tieslietu ministrijas, Vides aizsardzības un reģionālās attīstības ministrijas, Būvniecības valsts kontroles biroja, Valsts ugunsdzēsības un glābšanas dienesta, Valsts zemes dienesta, Latvijas Finanšu nozares asociācijas, Latvijas Namu pārvaldītāju un apsaimniekotāju asociācijas, Latvijas Būvinženieru savienības, Publiskās un privātās partnerības asociācijas, Latvijas Pašvaldību savienības, AS “Attīstības finanšu institūcija Altum”.  Vienlaikus, pamatojoties uz Ministru kabineta 2020. gada 31.marta sēdes protokollēmuma (prot.Nr.20 2.§)(turpmāk – Ministru kabineta protokollēmums) 2. punktu, Ekonomikas ministrijai uzdots nodrošināt, ka tās darba grupā (izveidota, lai sagatavotu rīcības plāna projektu dzīvojamā fonda atbilstības uzlabošanai būtiskām būvniecības prasībām ekspluatācijas laikā) tiek izdiskutēts jautājums par tiesiskā regulējuma pilnveidošanu attiecībā uz bezmantinieka vai bezīpašnieka dzīvojamām mājām un dzīvokļa īpašumiem.  Darba grupa 2020. gada 8. jūlijā noturēja sēdi, kuras laikā tika pārrunāti Ekonomikas ministrijas un institūciju iesniegtie priekšlikumi rīcības plāna projektam.  Ņemot vērā darba grupas sēdē pārrunāto un pamatojoties uz Ministru prezidenta rezolūcijā un Ministru kabineta protokollēmumā doto uzdevumu, darba grupa izstrādāja rīcības plānu pasākumiem dzīvojamā fonda tehniskā stāvokļa pilnveidošanai ekspluatācijas laikā (turpmāk – rīcības plāns), t.sk. arī attiecībā uz bezmantinieka vai bezīpašnieka dzīvojamām mājām un dzīvokļa īpašumu (bet ne tikai)  tiktu pilnveidots tiesiskais regulējums, paredzot to piekritību attiecīgās teritorijas pašvaldībai.  Projekts izstrādāts, lai apstiprinātu atbildīgo un līdzatbildīgo institūciju (turpmāk – institūcijas) veicamos pasākumus, to darbības rezultātus un izpildes termiņus. Rīcības plāna pasākumi ir vērsti uz dzīvojamā fonda tehniskā stāvokļa pilnveidošanu ekspluatācijas laikā un normatīvā regulējuma uzlabojumiem.  Projekts nosaka uzdevumu institūcijām īstenot rīcības plānā iekļautos pasākumus. Vienlaikus projekts nosaka atbildīgajām institūcijām nodrošināt nozari pārstāvošo nevalstisko organizāciju iesaisti rīcības plānā iekļauto pasākumu īstenošanā.  **Pasākumu informatīvais apraksts**   1. **Pasākumi, kas veicina būvēm izvirzīto būtisko prasību nodrošināšanu**   Viens no pasākumiem, lai apzinātu dzīvojamā fonda tehnisko stāvokli, ir sērijveida daudzdzīvokļu dzīvojamo ēku norobežojošo konstrukciju mehāniskās stiprības un stabilitātes izpēte un tipveida risinājumu sagatavošana. Visu sērijveida ēku sēriju izpētes rezultātā līdz 2025. gadam tiku veikta ēku konstrukciju padziļināta tehniskā stāvokļa izpēte un novērtēta to atbilstība mehāniskās stiprības un stabilitātes prasībām. Tāpat tiktu sagatavoti tipveida risinājumi un informatīvs materiāls daudzdzīvokļu dzīvojamo ēku nesošo konstrukciju padziļinātas tehniskās apsekošanas veikšanai, kas ļautu ēkas apsekot un bojātos elementus atjaunot vai pārbūvēt ar ievērojami zemākām izmaksām.  Papildus šim pasākumam ir paredzēts pilnveidot Būvniecības informācijas sistēmas funkcionalitāti, lai nodrošināt būvvaldēm informāciju uz risku analīzi balstītu ēku ekspluatācijas pārbaudes pieeju. Jāatzīmē, ka esošā Būvniecības informācijas sistēmas funkcionalitāte risku vadībai uzraudzības procesa ietvaros jau nodrošina iespēju reģistrēt informāciju par būvniecības dalībniekiem un to profesionālās darbības pārkāpumiem, bet šī funkcionalitāte nav pilnīga un ir nepieciešams to uzlabot un papildus nepieciešams nodrošināt arī citu veidu pārkāpumu reģistrēšanu.  Kā arī jāizstrādā funkcionalitāte pārkāpumu piesaistei pie būvniecības vai mājas lietas, lai tos būtu iespējams vienkopus apskatīt un veikt riska līmeņa novērtēšanu un veikt preventīvas darbības, lai novērstu būtiskus pārkāpumus. Tāpat ir paredzēta mājas lietas dokumentācijas uzglabāšana (būves ekspluatācijas lieta). Šajā sakarā jānorāda, ka Ministru kabineta 2010.gada 28. septembra noteikumi Nr.908 “Mājas lietas vešanas un aktualizēšanas noteikumi” nosaka daudzdzīvokļu ēku lietu vešanas un aktualizēšanas noteikumus, līdz ar to tiek noteikta šo būvju ekspluatācijas pārvaldības kārtība. Citiem būvju veidiem (ne daudzdzīvokļu ēkām) šobrīd pietrūkst līdzīgu ekspluatācijas lietu vešanas kārtības, lai nodrošinātu būvju dzīvescikla laikā uzkrātās informācijas uzturēšanu un pieejamību efektīvai to pārvaldībai, attīstībai, pārdošanas iespēju izvērtēšanai vai citu darbību veikšanai. Ieviešot iespējas sistemātiskā veidā vest būves ekspluatācijas lietas Būvniecības informācijas sistēmas vidē, tiks nodrošināts pamats jebkuras būves dzīvescikla pārraudzības efektivizēšanai - šobrīd šāda tehniska risinājumu iztrūkums ir par iemeslu grūtībām vispārēju būvju ekspluatācijas lietu ieviešanā. Būves ekspluatācijas lietai Būvniecības informācijas sistēmā par piemēru tiks ņemta mājas lietas vešanas kārtība, kas paredz, ka katras daudzdzīvokļu dzīvojamās mājas lietu kārto un aktualizē mājas īpašnieks, pārvaldnieks vai īpašnieka pilnvarota persona, to veicot atbilstoši noteiktajam mājas lietas obligātajam saturam, vešanas kārtībai, termiņiem un formai. Regulējumā noteiktais apjomīgais mājas lietas saturs un vešanas kārtība (kas šobrīd tiek veikta gan papīra dokumentos, gan nošķirtu digitālu dokumentu formā), nozīmē laikietilpīgu, noslēgtu un nošķirtu darbu, t.i. mājas lietu informācija nav pieejama vienotā veidā vai vietā, jo katra mājas lieta tiek kārtota atsevišķi, ir pieejama atsevišķi un to saturs un detalizācija atšķiras, atkarībā no mājas lietas vedēja noteikumu interpretācijas. Līdz ar to tiek sarežģīta un apgrūtināta šo dokumentu pārvaldība un uzraudzība, ko veic gan uzraudzības iestādes, gan citas ar konkrēto ēku saistītās personas.  Būves ekspluatācijas lietu kārtošana tiks veikta vienotā, strukturētā un pieejamā informācijas sistēmas vidē un tā sniegs šādus ieguvumus:  • vienota un sistematizēta pārvaldība visām būvju lietām, ar sistemātiski definētu būves lietas struktūru;  • vienota komunikācijas telpa katrai ar katras būves lietu saistītajai personai;  • laicīga piekļuve uzraudzības iestādēm;  • iespēja automatizēt informācijas iesniegšanu par komunālo pakalpojumu skaitījumiem, kā arī citas potenciālas dokumentu kārtošanas automatizācijas iespējas;  • uzturēšanas plānošana un darbu informācijas uzkrāšana, kas ievēro BIM principus;  • analītikas risinājumi un riska objektu identificēšana, tai skaitā automātiskus paziņojumus un brīdinājumus par dažādu termiņu sasniegšanu.  Vienlaikus ekspluatācijas drošības nodrošināšanai, lai tiek pilnveidots būvju, tai skaitā ēku, tehniskās apsekošanas regulējums. Šajā sakarā ir pārskatīts Latvijas būvnormatīvā LBN 405-15 “Būvju tehniskā apsekošana” ietvertais regulējums ir sagatavots Latvijas būvnormatīva LBN 405 – 20 “Būvju tehniskā apsekošana” projekts. Dzīvojamo māju sakarā jānorāda, ka dzīvojamās mājas un tai piederīgo ēku pamatkonstrukciju profilaktisko apsekošanu regulē Ministru kabineta 2010. gada 28. septembra noteikumi Nr. 907 “Noteikumi par dzīvojamās mājas apsekošanu, tehnisko apkopi, kārtējo remontu un energoefektivitātes minimālajam prasībām”. Ja vizuālajā apskatē ir konstatēti dzīvojamās mājas vai tajā esošo iekārtu un inženiertīklu bojājumi, šīs ēkas pārvaldītājam ir jālemj par darba uzdevuma sastādīšanu tehniskajai apsekošanai, kura tiks veikta atbilstoši iepriekš minētajam būvnormatīvam. Lai novērstu praksē radušās neskaidrības par attiecīgā būvnormatīva piemērošanu, attiecīgā būvnormatīva projektā ir vienkopus noteikts tehniskās apsekošanas regulējums, precizēts tehniskās apsekošanas mērķis, kārtība un pārskatīta periodiskā apsekošana, kā arī precizēts regulējums attiecībā uz tehniskās apsekošanas atzinuma sagatavošanu Būvniecības informācijas sistēmā.  Ņemot vērā to, ka būtiska revīzijas ziņojuma sadaļa ir saistīta ar problēmām ugunsdrošības jomā, vienlaikus plānojot apjomīgus grozījumus Dzīvokļa īpašuma likumā un Dzīvojamo māju pārvaldīšanas likumā ir paredzēts sagatavot priekšlikumus Dzīvojamo māju pārvaldīšanas likumam, kas noteiktu ugunsdrošības prasību īstenošanu daudzdzīvokļu dzīvojamo māju koplietošanas daļās un ar daudzdzīvokļu dzīvojamo māju saistītajās tehniskajās telpās.   1. **Pasākumi, kas veicina ieguldījumu veikšanu dzīvojamās mājās**   Rīcības plāna pasākums “Radīt priekšnoteikumus samērīgas īres un apsaimniekošanas maksas noteikšanai pašvaldību mājokļiem”, ir saistīts ar revīzijā konstatēto, ka arī gadījumos, kad atbildība par apsaimniekošanas maksu gulstas uz pašvaldībām un to dibinātajiem namu apsaimniekotājiem, apsaimniekošanas maksas nav noteiktas atbilstoši māju uzturēšanas vajadzībām. Minētā problemātika ir sadalāma divos nodalāmos gadījumos:  1) pašvaldības kapitālsabiedrības, kas pārvalda dzīvokļu īpašniekiem piederošo dzīvojamo māju noteiktie pārvaldīšanas izdevumi nesedz faktiskās mājas uzturēšanas izmaksas;  2) pašvaldībai piederošo izīrēto dzīvokļu īres maksā ietilpstošie apsaimniekošanas izdevumi nesedz faktiskās mājas uzturēšanas izmaksas.  Lai risinātu šo problēmu attiecībā par pašvaldībām piederošām dzīvojamām telpām, tiek piedāvāts sagatavot metodisko materiālu pašvaldībām īres maksas noteikšanai, kurā iekļauti atbilstoši pārvaldīšanas izdevumi, lai būtu pietiekami līdzekļi mājokļu uzturēšanai. Metodiskais materiāls kalpotu kā palīglīdzeklis pašvaldību darbā un ietvertu arī labās prakses piemērus kā ar ierobežotiem līdzekļiem noteiktā laika periodā nodrošināt ēkas elementu nomaiņu.  Saistībā ar Valsts kontroles konstatēto, ka situācijā, kad, no vienas puses, īpašnieki ir atbildīgi par ēkas atbilstību drošuma prasībām, bet, no otras puses, – ir tiesīgi lemt par apsaimniekošanas maksas apmēru, diemžēl pārsvarā ir dominējuši zemajā maksātspējā balstītie risinājumi ir rosināts veikt divus pasākumus: “Veicināt iedzīvotājus veikt ieguldījumus mājokļu savlaicīgai uzturēšanai un atjaunojamo energoresursu izmantošanai” un “Veicināt finanšu pieejamību ēku atjaunošanai un labiekārtojuma pilnveidošanai.”.  Pasākuma “Veicināt finanšu pieejamību ēku atjaunošanai un labiekārtojuma pilnveidošanai” ietvaros ir plānots sagatavot atbalsta programmu finanšu instrumenta veidā ieguldījumiem mājokļu tehniskā stāvokļa (t.sk. ēku drošuma) un labiekārtojuma (t.sk. liftu modernizācijai vai nomaiņai) uzlabošanai.  Savukārt pasākuma “Veicināt iedzīvotājus veikt ieguldījumus mājokļu savlaicīgai uzturēšanai un atjaunojamo energoresursu izmantošanai” realizācijai plānots izvērtēt efektīvākos un ekonomiski pamatotākos risinājumus nodokļu stimuliem (piemēram, PVN samazinātās likmes, IIN atvieglojumi, u.c.), kas veicinātu privātos ieguldījumus savlaicīgā ēku uzturēšanā, to energoefektivitātē.  Valsts kontrole ir konstatējusi, ka dzīvokļu īpašnieki un pārvaldnieki nepilda normatīvajos aktos noteiktos pienākumus ēkas fiziskai saglabāšanai un apdraudējuma novēršanai. Ņemot vērā, ka minētā problēma ir kompleksa tās novēršanai ir paredzēti vairāki pasākumi.  Pasākums “Tiesiskā regulējuma ieviešana, kas noteiktu konkrētu termiņu likuma “Par valsts un pašvaldību dzīvojamo māju privatizāciju” 51.pantā noteiktā pienākuma pārņemt dzīvojamo māju dzīvokļu īpašnieku pārvaldīšanā izpildei” sagatavots, lai īstenotu Dzīvojamo māju pārvaldīšanas likumā ietverto principu, ka Dzīvojamās mājas pārvaldīšanas nodrošināšana (tajā skaitā ar dzīvojamās mājas pārvaldīšanu saistītu lēmumu pieņemšana, darījumu slēgšana) ir dzīvojamās mājas īpašnieka pienākums un patrauktu situāciju, ka dzīvokļu īpašnieki paši nepiedalās ar dzīvojamās mājas pārvaldīšanu saistīto lēmumu pieņemšanā. Šobrīd atbilstoši esošajai tiesas judikatūrai tiek pamatā izšķirti trīs veidi kā tiek pārvaldīta dzīvojamā māja: 1) uz līguma pamata; 2) uz likuma pamata (“Par valsts un pašvaldību dzīvojamo māju privatizāciju”); 3) ar neuzdotās lietvedības starpniecību. Ekonomikas ministrijas ieskatā nav pareizi, ka šobrīd iespējami vairāki regulējumi dzīvojamo māju pārvaldīšanā. Līdz ar to, plānots visu esošo regulējumu pārnest uz Dzīvojamo māju pārvaldīšanas likumu. Attiecībā uz Rīcības plāna pasākuma Nr.10 ieviešanas termiņu norādāms, ka līdz 2023. gada 1. janvārim - ir izstrādāts un Saeimā pieņemts regulējums, kas varētu ietvert sevī divu gadu pārejas periodu. Tāpat šāds termiņš noteikts, jo Ekonomikas ministrijas ieskatā tam jābūt vienlaikus ar jauno Dzīvokļa īpašuma likuma regulējumu, Dzīvojamo māju pārvaldīšanas likuma regulējumu un likuma “Par valsts un pašvaldību dzīvojamo māju privatizāciju” grozījumiem.  Vienlaikus norādāms, ka Ekonomikas ministrija jau šobrīd reizi mēnesī piedalās Latvijas pašvaldību savienības organizētajā tehniskajā komitejā, kurā tiek risināti jautājumi tajā skaitā attiecībā uz mājokļu politiku.  Pasākumi “Pilnveidot dzīvokļu īpašnieku un pārvaldnieku tiesības, pienākumus, atbildību, lēmumu pieņemšanas kārtību, t.sk. pārvaldnieku reģistru un uzraudzības mehānismu patstāvīgai ēku uzturēšanai”, kā arī “Dzīvokļu īpašnieku kopības pārstāvja institūta ieviešana” ir saistīta ar apstākli, ka neskatoties uz Dzīvokļa īpašuma likumā ietvertajiem pilnveidotajiem dzīvokļu īpašnieku lēmumu pieņemšanas veidiem, jautājums par efektīvu lēmumu pieņemšanu, kā priekšnoteikumu dzīvojamā fonda uzturēšanai un uzlabošanai, nav zaudējis savu aktualitāti. Neskatoties uz šobrīd spēkā esošajā regulējumā ietverto principu, ka mazāk svarīgus jautājumus, tostarp tos, kuri ir saistīti ar dzīvojamo māju pārvaldīšanu, dzīvokļu īpašnieki vai nu var izlemt paši, vai arī to izlemšanai pilnvarot pārvaldnieku, pilnvarojuma apjomu nosakot pārvaldīšanas līgumā, praksē pārvaldīšanas līgumos netiek ietvertas pārvaldnieka tiesības pieņemt lēmumus dzīvokļu īpašnieku kopības vietā, vadoties no dzīvojamo māju pārvaldīšanu regulējošajos aktos definētās darbības veida. Tas ir skaidrojams ne tikai ar Dzīvojamo māju pārvaldīšanas likuma struktūru, kad atsevišķa pārvaldīšanas darbība, piemēram, dzīvojamās mājas uzturēšana (fiziska saglabāšana) ietver gan darbības, kurām ir noteikts periodiskums un kuru izmaksas kalendārajam gadam var aprēķināt, gan arī virkni ar obligātajām pārvaldīšanas darbībām saistītu darbu, kuru izmaksas var būt ne vien augstas, bet arī kuru veikšanu un ar to saistītās izmaksas iepriekš nevar paredzēt. Tāpat būtisks ir arī apstāklis, ka pārvaldnieka rīcībā nav finanšu līdzekļu lēmuma īstenošanai. Tādēļ praksē ir šī situācija tiek risināta, ka par līdzekļu izlietojumu lemj no dzīvokļu īpašnieku vidus pilnvarota persona. Tādēļ būtu nepieciešams paredzēt, ka dzīvokļu īpašnieku kopībai bez pārvaldnieka kā pārstāvja ir tiesības izvirzīt kā pārstāvi arī vienu vai vairākus dzīvokļu īpašniekus ne tikai tad, ja pastāv konfliktējošas kopības un pārvaldnieka kā pakalpojuma sniedzēja intereses, bet arī lēmumu pieņemšanai saistībā ar uzkrājumu izlietošanu, kā arī mazāk svarīgu jautājumu izlemšanai kopības vietā. Līdz ar to, šo minēto funkciju varētu uzņemties dzīvokļu īpašnieku kopības pārstāvis, ieviešot šādu dzīvokļa īpašnieku kopības pārstāvja institūtu. Paredzēts, ka šāds pārstāvis varētu spēt efektīvi veidot komunikāciju starp pārvaldnieku un dzīvokļu īpašnieku kopību, vienlaikus būtu pilnvarots pieņemt lēmumus kopības vietā attiecībā uz mazāk svarīgiem jautājumiem, kas nav pašas kopības ekskluzīvā kompetencē. Tādējādi lēmumu pieņemšanas process varētu kļūt mazāk smagnējs un krietni ātrāks. Vienlaikus ir nepieciešams paredzēt mehānismu pārvaldnieku darbības uzraudzībai. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija, Finanšu ministrija, Tieslietu ministrija, Vides aizsardzības un reģionālās attīstības ministrija, Būvniecības valsts kontroles birojs, Valsts ugunsdzēsības un glābšanas dienests, Valsts zemes dienests, Latvijas Finanšu nozares asociācija, Latvijas Namu pārvaldītāju un apsaimniekotāju asociācija, Latvijas Būvinženieru savienība, Publiskās un privātās partnerības asociācija, Latvijas Pašvaldību savienība, AS “Attīstības finanšu institūcija Altum”. |
| 4. | Cita informācija | Attiecībā uz pašvaldību mājokļu fondu norādāms, ka Ekonomikas ministrija strādā pie līdzekļu piesaistes no Atjaunošanas un noturības veicināšana fonda  *(Recovery and Resilience Facility*) un finanšu instrumentu izveides, lai izveidotu tādus finanšu instrumentus, kas sekmētu jaunu īres mājokļu pieejamību, kā arī jau esošajā apstiprinātajā Nacionālā attīstības plānā 2021-2027 ir iezīmēti finanšu līdzekļi ar kuriem paredzēta jaunu sociālo mājokļu būvniecība pašvaldībās. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts šo jomu neskar |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projektā paredzētās rīcības tiks īstenotas piešķirto valsts pamatbudžeta līdzekļu ietvaros, līdz ar to administratīvo izmaksu aprēķins netiek veikts. |
| 4. | Atbilstības izmaksu monetārs novērtējums | Projekta ietekmē nerodas atbilstības prasības ne fiziskām ne juridiskām personām, līdz ar to šāds aprēķins netika veikts. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Komunikācijas aktivitātes nav paredzētas, jo ar projektu paredzēts apstiprināt atbildīgo un līdzatbildīgo valsts institūciju veicamos pasākumus, to darbības rezultātus un izpildes termiņus. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Finanšu ministrija, Tieslietu ministrija, Vides aizsardzības un reģionālās attīstības ministrija, Būvniecības valsts kontroles birojs, Latvijas Pašvaldību savienība, AS “Attīstības finanšu institūcija Altum” |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Saistībā ar projekta izpildi nav plānots radīt jaunas valsts pārvaldes institūcijas vai likvidēt esošās valsts pārvaldes institūcijas, vai reorganizēt esošās valsts pārvaldes institūcijas.  Projekta izpilde tiks veikta esošo pārvaldes funkciju ietvaros. |
| 3. | Cita informācija | Nav |

Ekonomikas ministrs J. Vitenbergs

Vīza:

Valsts sekretāra pienākumu izpildītāja Z. Liepiņa

Žanna Levina 67013269

Zanna.Levina@em.gov.lv

1. Ņemot vērā Valsts kontroles likumības un lietderības revīzijas ziņojumā Nr. 2.4.1-45/2018 “Vai tiek izpildīti priekšnoteikumi pašvaldību pārvaldīšanā un kontrolē esošu ekspluatācijā pieņemtu ēku atbilstībai drošuma prasībām?” konstatēto [↑](#footnote-ref-1)
2. Ekonomikas ministrijas 2020.gada 25.februāra rīkojums Nr. 1-6.1/2020/24 “Par darba grupas izveidi” ar grozījumu, kas veikts ar Ekonomikas ministrijas 2020. gada 9. aprīļa rīkojumu Nr. 1-6.1/2020/63 “Grozījums Ekonomikas ministrijas 2020. gada 25. februāra rīkojumā Nr. 1-6.1/2020/24 “Par darba grupas izveidi”” [↑](#footnote-ref-2)